Αύξηση των θανάτων από καρκίνο, αναπνευστικά νοσήματα και ψυχικές-νευρολογικές διαταραχές και, παράλληλα, μείωση των θανάτων από εμφράγματα και εγκεφαλικά, που ωστόσο παραμένουν η πρώτη αιτία θανάτου, καταγράφηκε το 2014 στη χώρα μας. Συνολικά ο αριθμός των θανάτων στην Ελλάδα το 2014 αυξήθηκε οριακά σε σύγκριση με το 2013, κατά 1,7%. Συγκεκριμένα, από το 2014 καταγράφηκαν 113.740 θάνατοι (58.546 άνδρες και 55.194 γυναίκες) έναντι 111.794 (57.630 άντρες και 54.164 γυναίκες) το 2013.

Σύμφωνα με τα στοιχεία που ανακοίνωσε χθες η Ελληνική Στατιστική Αρχή και το 2014, τέσσερις στους δέκα θανάτους στη χώρα μας οφείλονταν σε νοσήματα του κυκλοφορικού συστήματος, και ένας στους τέσσερις σε καρκίνο. Ειδικότερα, οι κυριότερες αιτίες θανάτου ήταν τα νοσήματα του κυκλοφορικού συστήματος –κυρίως καρδιακά και εγκεφαλικά– από τα οποία 45.859 συμπολίτες μας έχασαν τη ζωή τους. Ακολουθούν οι θάνατοι από νεοπλάσματα που ανήλθαν σε 29.155 (με συχνότερους τους θανάτους από καρκίνο του πεπτικού συστήματος, του πνεύμονα και του προστάτη) ενώ 12.231 ήταν οι θάνατοι από νοσήματα του αναπνευστικού συστήματος.

Την τελευταία δεκαπενταετία αυξάνονται σταθερά οι θάνατοι από νεοπλασματικές νόσους, από 23.775 που καταγράφηκαν το 2000 σε 29.155, ενώ σημαντική αύξηση καταγράφεται και στους θανάτους του αναπνευστικού συστήματος από 7.994 το 2000 σε 12.231 το 2014. Επίσης αυξημένοι εμφανίζονται οι θάνατοι από ψυχικές διαταραχές (από 84 το 2000 σε 669 το 2014) και από νοσήματα του νευρικού συστήματος (από 1.348 σε 2.533). Στον αντίποδα, σταθερή μείωση εμφανίζουν οι θάνατοι από νοσήματα του κυκλοφορικού συστήματος, από 52.283 το 2000 έχουν μειωθεί σε 45.859 το 2014, με τα εγκεφαλικά να σκοτώνουν όλο και λιγότερους Ελληνες (το 2000 καταγράφηκαν 18.753 θάνατοι από εγκεφαλικά έναντι 14.279 το 2014). Πάντως, σε αυτά πιο ευάλωτες φαίνεται ότι είναι οι γυναίκες: το 2014 οι θάνατοι γυναικών από νόσο εγκεφαλικών αγγείων ήταν 8.415, έναντι 5.864 ανδρών. Στο μισό έχουν μειωθεί σε σύγκρση με το 2000 και οι θάνατοι από δυστυχήματα με μεταφορικά μέσα (από 2.288 σε 1.025 το 2014).

Νέα αύξηση καταγράφηκε το 2014 στον αριθμό των αυτοκτονιών στην Ελλάδα, μια τάση που παρατηρείται από το 2011. Ο αριθμός από αυτοκτονίες ανήλθαν το 2014 σε 565 (450 άνδρες και 115 γυναίκες) έναντι 533 το 2013 και 382 το 2000. Σημειώνεται ότι πηγή των στοιχείων για την ΕΛΣΤΑΤ είναι τα πιστοποιητικά θανάτου που υποβάλλουν οι γιατροί και, για τις περιπτώσεις αιφνίδιων ή βίαιων θανάτων, οι ιατροδικαστικές υπηρεσίες.